Α.Σ. Ηρακλής Ατσικής

Ο Αθλητικός Σύλλογος Ηρακλής Ατσικής είναι αθλητικός σύλλογος της Λήμνου με έδρα την Ατσική και δραστηριοποιείται στο ποδόσφαιρο. Ιδρύθηκε το 1932 και αναγνωρίστηκε επίσημα το 1953 που αποτελεί το επίσημο έτος ίδρυσής του και είναι από τα παλιότερα σωματεία του λημνιακού ποδοσφαίρου. Έχει χρώματα μπλε και λευκό. 

Από τη δεκαετία του 1950 συμμετέχει στο πρωτάθλημα της Ε.Π.Σ. Λέσβου, το οποίο επισήμως ονομάζεται Όμιλος Λήμνου και από το 1988 αγωνίζεται στην Α΄ κατηγορία του πρωταθλήματος Λήμνου. Είναι από τις πιο δυναμικές λημνιακές ομάδες έχοντας κατακτήσει αρκετά τοπικά πρωταθλήματα και κύπελλα και έχει αγωνιστεί στη Δ΄ Εθνική. Το 2010 κατέκτησε το Κύπελλο της ΕΠΣ Λέσβου και το πρωτάθλημα Λήμνου. Το 2011 κατέκτησε το πρωτάθλημα Λήμνου και το πρωτάθλημα ΕΠΣ Λέσβου.

 Ιστορία 
Το ξεκίνημα

Το καλοκαίρι και το φθινόπωρο του 1931 στην Ατσική υπήρχε ο σύλλογος Κεραυνός, ο οποίος διέθετε γήπεδο και φιλοξένησε δυο φορές την Ολύμπια Λιβαδοχωρίου. Στις 12 Ιουλίου τη νίκησε, μάλλον με 1-0, και στις 20 Σεπτεμβρίου έχασε με 2-3. Διαιτητής των δύο αγώνων ήταν ο μετέπειτα φιλόλογος και ιστορικός συγγραφέας Τάσος Καψιδέλης. 

Τον χειμώνα που ακολούθησε ιδρύθηκε ο Ηρακλής είτε το Δεκέμβριο του 1931 είτε στις αρχές της επόμενης χρονιάς. Στις 24 Ιανουαρίου 1932 φιλοξένησε τον Παλλημνιακό και ηττήθηκε με 0-2 (0-1). Η ήττα θεωρήθηκε τιμητική, διότι ο «Π.Α.Ο.» ήταν πολύ ισχυρός, ενώ ο Ηρακλής είχε ομάδα καινούργια και πρωτόπειρη. 

Στην πρώτη εκείνη ομάδα αγωνίστηκαν οι ποδοσφαιριστές: Β. Πασχάλης, Κατρακίλης, Χλάχλας, Μουστάκας, Πατρίκης, Κατσάρης, Καλαϊτζής, Κομνηνός, Λεμισιάκης και Παχνέλας. 

Ο σύλλογος συνέχισε να δίνει φιλικά παιχνίδια ως το 1940 δεδομένου ότι δεν υπήρχε λημνιακό πρωτάθλημα.

 Μεταπολεμική περίοδος 

Μετά την γερμανική κατοχή ο Ηρακλής ανασυγκροτήθηκε και συνέχισε να δίνει φιλικούς αγώνες με τις άλλες ομάδες της Λήμνου.

Στις 27 Ιουλίου του 1952 ιδρύεται στην Ατσική ο Αθλητικός Σύλλογος Ηρακλής. Τα πρώτα 25 ιδρυτικά μέλη ήταν οι: Παντελής Βαγιάκος, Χαράλαμπος Σαράντης, Δημήτριος Τσουβελεκάκης, Νικόλαος Μαχαίρας, Αγοραστός Ματζώρος, Χαράλαμπος Μπράιμος, Βασίλειος Σαράντης, Ζαφείριος Κριαρής, Μιχαήλ Κριαρής, Σάββας Κριαρής, Θεόφιλος Πανέλας, Αντώνιος Ταμβάκης, Γρηγόριος Αλεξούδης, Νικόλαος Κοτσιναδέλλης, Χρήστος Ζαϊμης, Κωνσταντίνος Ζαϊμης, Παναγιώτης Φωτιάδης, Αντόνιος Κιουρανάκης, Στυλιανός Βλώταρος, Ιωάννης Ταμβάκης, Δημήτριος Γεωργουδάκης, Γαρόφαλλος Χλαχλάς, Γεώργιος Μιλοχής και Ευάγγελος Μιλοχής.

Ως προσωρινό Διοικητικό Συμβούλιο ορίστηκαν με την ίδια απόφαση οι: 1) Παντελής Βαγιάκος - Πρόεδρος, 2) Χαράλαμπος Σαράντης - Αντιπρόεδρος, 3) Δημήτριος Τσουβελεκάκης - Γενικός Γραμματέας, 4) Αγοραστός Ματζώρος - Ταμίας, και 5) Κων/νος Ζαϊμης - Έφορος Γυμναστηρίου....

Ο Ηρακλής αναγνωρίστικε ως επίσημο σωματείο το 1953 και αποτέλεσε έκτοτε, μια από τις πέντε-έξι ισχυρές ομάδες της Λήμνου που διεκδικούσαν κάθε χρόνο το τοπικό πρωτάθλημα, μαζί με την Ηφαιστία Κοντοπουλίου, τον Άρη Μούδρου και τις δυο ομάδες της Μύρινας, τον Παλλημνιακό και τον Αστέρα.

Το 1971-72 αναδείχθηκε πρωταθλητής Λήμνου με συναρπαστικό τρόπο. Στο πρωτάθλημα ισοβάθμησε με την Ηφαιστία στην πρώτη θέση. Έτσι οι δυο ομάδες οδηγήθηκαν σε αγώνα μπαράζ που διεξήχθη στη Μύρινα. Έπειτα από ένα συγκλονιστικό ματς ο Ηρακλής επιβλήθηκε με 5-4 (ημίχρονο 3-3). Το νικητήριο πέμπτο γκολ σημείωσε ο Νίκος Βλαχόπουλος με απευθείας εκτέλεση κόρνερ. Τα άλλα τρία γκολ είχαν πετύχει ο Θανάσης Κολυφέτης, ο Χρήστος Μαχαιράς και ο Αντώνης Φωτηλάργιας. Στην ομάδα εκείνη πρόεδρος ήταν ο Ν. Παντελίδης και έφορος ο Απ. Φρεμεντίδης. εφ. «Η Φωνή της Ατσικής», 2001.

 Στην Ε.Π.Σ. Λέσβου 

Από το 1983-84 ο Ηρακλής μαζί με τις υπόλοιπες ομάδες της Λήμνου εντάχθηκαν στη Γ΄ κατηγορία του επίσημου πρωταθλήματος της Ε.Π.Σ. Λέσβου. Τον πρώτο χρόνο έχασε την άνοδο για ένα βαθμό αλλά την επόμενη σεζόν 1984-85 πήρε τον τίτλο στον όμιλό του και την άνοδο στη Β΄ κατηγορία. Το 1988, έπειτα από τρεις σεζόν στη Β΄, κατάφερε να ανεβεί στην Α΄ κατηγορία, από την οποία ουδέποτε υποβιβάστηκε έκτοτε.

Τρία χρόνια αργότερα, τη σεζόν 1990-91 κατέκτησε για πρώτη φορά το πρωτάθλημα Λήμνου, από την εποχή που εντάχθηκε στην Ε.Π.Σ. Λέσβου. Αν και ηττήθηκε στα μπαράζ του τίτλου της Ένωσης από τη μυτιληνιά ομάδα, την επόμενη σεζόν 1991-92 ανέβηκε στη Δ΄ Εθνική ως δευτεραθλήτρια ομάδα, για πρώτη και μοναδική φορά στην ιστορία του. 

Στη Δ΄ Εθνική πέρα από την τιμητική εμπειρία, δεν κατάφερε να έχει αξιοπρεπή παρουσία, μιας και οι αγωνιστικές και οικονομικές διαφορές από τα άλλα σωματεία του ομίλου ήταν τεράστιες. Μοιραία τερμάτισε προτελευταίος, στην 16η θέση, με 14 βαθμούς (23-77 γκολ).

Τις επόμενες χρονιές και μέχρι σήμερα ο Ηρακλής πάντα πρωταγωνιστεί και έχει κατακτήσει αρκετούς τοπικούς τίτλους. Το 2000-01 κατέκτησε το πρωτάθλημα Λήμνου επικρατώντας του Α.Ο. Κάσπακας στα μπαράζ και την επόμενη σεζόν προήχθη στην ενιαία Α΄ κατηγορία της Ε.Π.Σ. Λέσβου, που συγκροτήθηκε για πρώτη φορά, στην οποία τερμάτισε 5ος.

Τη σεζόν 2009-10 αναδείχθηκε πρωταθλητής Λήμνου. Για τον τίτλο της Ε.Π.Σ. Λέσβου και την άνοδο στη Δ΄ Εθνική αντιμετώπισε την πρωταθλήτρια Λέσβου Αναγέννηση Γέρας αλλά ηττήθηκε και στα δύο ματς με 1-2 (εκτός), 0-3 (εντός).

 2010: Κυπελλούχος Ε.Π.Σ. Λέσβου 
Το 2010 ο Ηρακλής πέτυχε μια από τις πιο σπουδαίες διακρίσεις στην ιστορία του, αφού κατάφερε να κατακτήσει το Κύπελλο της Ε.Π.Σ. Λέσβου, αν και ο τελικός διεξήχθη στο γήπεδο Θερμής της Μυτιλήνης και αντίπαλός του ήταν η Α.Ε.Λ. Καλλονής, ομάδα που πρωταγωνιστεί στο πρωτάθλημα Δ΄ Εθνικής. Ο Ηρακλής με έξυπνη τακτική εγκλώβισε τα ατού των αντιπάλων του και νίκησε με 1-0 με γκολ του Κελάρη στο τελευταίο λεπτό των καθυστερήσεων (93΄). Η σύνθεση με την οποία αγωνίστηκε στον τελικό ήταν:εφ. ΕΜΠΡΟΣ, 20/3/2010

Προπονητής: Κώστας Ψυρούκης
Ενδεκάδα: Πολυμερίδης, Κλωνάρης (83΄ Ε. Κρίκης), Μαυροειδής, Γραμμενούδης, Γκαράλης, Δ. Κρίκης, Φ. Κρίκης, Β. Κρίκης, Άντον (70΄ Λίμα), Γαρυφάλλου, Ξύκης (57΄ Κελάρης). 

Για το Κύπελλο Ελλάδος Ερασιτεχνών ηττήθηκε στον α΄ γύρο με 2-3 εντός έδρας από τον Α.Π.Ο. Κερατσίνι και αποκλείστηκε.

 2011: Πρωταθλητής Ε.Π.Σ. Λέσβου 
Το 2011 ο Ηρακλής αναδείχθηκε πρωταθλητης Ε.Π.Σ. Λέσβου, για πρώτη φορά στην ιστορία του, συμπληρώνοντας έτσι την τροπαιοθήκη του με τον μόνο τίτλο που δεν είχε κατακτήσει. Συγκεκριμένα, μετά την κατάκτηση του Πρωταθλήματος Λήμνου αντιμετώπισε τον πρωταθλητή Λέσβου Όλυμπο Αγιάσου, κερδίζοντάς τον και στα δύο ματς με 2-1 (εκτός), 6-1 (εντός). Πρωταγωνιστές οι τέσσερις αδερφοί Κρίκη: Φώτης, Στράτος, Δημήτρης και Βασίλης. 
Η σύνθεση: Π. Χαλχλάς, Τ. Τόπι, Α. Μαυροειδής, Γκαράλης, Ζαΐμης, Δ. Κρίκης, Β. Κρίκης, Φ. Κρίκης, Λίμα, Κωνσταντάρας, Ε. Κρίκης.

 2015: Κυπελλούχος Ε.Π.Σ. Λέσβου 
Το 2015 ο Ηρακλής κατέκτησε για δεύτερη φορά το Κύπελλο Ε.Π.Σ. Λέσβου. Στον τελικό που έγινε στο γήπεδο Κοντιά Λήμνου επικράτησε του κυπελλούχου της νήσου Λέσβου Διαγόρα Αγ. Παρασκευής με 2-1 (Πέτρος Κοτζαμάνογλου 10΄, Στράτος Κρίκης 81′ - Θωμάς Παπαδόπουλος 89΄).

Προπονητής: Άγγελος Κελάρης

Σύνθεση: Γ. Τζωρτζίνης, Α. Μαυροειδής, Χ. Τζάτζαλος, Ε. Μανωλακούδης, Δ. Κουτζούμης, Δ. Κρίκης, Κ. Γκαράλης, Π. Κοτζαμάνογλου (Ζ. Βλαχόπουλος), Β. Κρίκης (Α. Νταντάνης), Φ. Κρίκης, Δ. Κωνσταντάρας (Σ. Κρίκης).Limnos FM100  

Στη συνέχεια ηττήθηκε 0-1 εντός έδρας από τον Α.Ο. Ζευγολατιού για το Κύπελλο Ελλάδος Ερασιτεχνών και αποκλείστηκε.

Τίτλοι – Διακρίσεις

 Συμμετοχή στη πρωτάθλημα Δ΄ Εθνικής (1): 1991-92.
 Συμμετοχή στην ενιαία Α΄ κατηγορία Ε.Π.Σ. Λέσβου (1): 2001-02 (5η θέση).
 Κύπελλο ΕΠΣ Λέσβου (2): 2010, 2015
 Πρωτάθλημα ΕΠΣ Λέσβου (1): 2011
 Πρωταθλήματα Λήμνου(14) :1964, 1972, 1986, 1990, 1991, 2001, 2003, 2010, 2011, 2012, 2015, 2016, 2024, 2025
 Κύπελλα Λήμνου(11): 1992, 1994, 1996, 2003, 2009, 2010, 2015, 2016, 2022, 2023, 2024
 Πρωτάθλημα Β΄ κατηγορίας Λήμνου (1): 1987-88.
 Πρωτάθλημα Γ΄ κατηγορίας Λήμνου (1): 1984-85.

Ποδοσφαιριστές

 Το 1971-72 την πρωταθλήτρια Λήμνου ομάδα του Ηρακλή αποτελούσαν οι παίκτες: Νικ. Βλαχόπουλος (αρχηγός), Γιάννης Ψυχάκης (τερμ.), Κ. Μπιτσάκης, Νικ. Μουστάκας, Κ. Χλαχλάς, Στρ. Τράνταλος, Μπ. Κλωνάρης, Θαν. Κολυφέτης (ή Τάμης), Χρ. Μαχαιράς, Νικ. Κουκουλήθρας, Παντελής Κουνέλιας , Αντώνης Φωτηλάργιας. 

 Τη διετία 1995-97 αγωνίστηκε στον Ηρακλή ο έφηβος τότε Δημοσθένης Μανουσάκης, ο οποίος το Φεβρουάριο του 1997 κλήθηκε στην εθνική παίδων και μετέπειτα έκανε σπουδαία καριέρα σε ομάδες Α΄ και Β΄ Εθνικής καθώς και στις εθνικές ομάδες νέων, ελπίδων και στην ολυμπιακή ομάδα του 2004.

 Το 2002-03 την πρωταθλήτρια Λήμνου ομάδα του Ηρακλή αποτελούσαν οι παίκτες: Παναγιώτης Λαγός (τερμ.), Παύλος Κωνσταντάκης, Κώστας Μαυράκης, Απόστολος Αποστόλου, Κώστας Ζαΐμης, Κώστας Γκαραλής, Βασίλης Ψυρούκης, Δημήτρης Μαμαλούκας, Φάνης Κάντζος (αρχήγός), Αντώνης Λιμάνης, Μπενίσκος, Στράτος Κρίκης, Θανάσης Κουκουλήθρας, Γιάννης Μπεκρής, Νίκος Τσιγιάννης, Κώστας Ψυρούκης, Βασίλης Κρίκης. Προπονητές ήταν Δημήτρης Κουκάκης. Έχασε τον τίτλο της Ε.Π.Σ. Λέσβου στους αγώνες μπαράζ από τον Ατρόμητο Αγ. Μαρίνας (σκορ: 0-1, 1-4).

 Το 2008-09 την κυπελλούχο Λήμνου ομάδα του Ηρακλή αποτελούν οι πδοσφαιριστές: Πολυμερίδης, Τζάτζαλος, Μαυροειδής, Μπεκρής, Πρασιάδης, Ζαΐμης, Γκαράλης, Ξύκης, Θεοδωρίδης, Φ. Κρίκης, Δ. Κρίκης, Β. Κρίκης, Σ. Κρίκης, Γαρυφάλλου. Ο Σ. Κρίκης είναι πρώτος σκόρερ του πρωταθλήματος με 38 γκολ σε 22 ματς. Στον τελικό Κυπέλλου της Ε.Π.Σ. Λέσβου, που έγινε στη Μύρινα, ηττήθηκε με 1-4 από την Α.Ε.Λ. Καλλονής, αν και προηγήθηκε 1-0 στο ημίχρονο.

 Παραπομπές 

 Πηγές 
 Θεόδωρος Μπελίτσος, «Πώς ξεκίνησε ο συλλογικός αθλητισμός και το ποδόσφαιρο στη Λήμνο (περίοδος 1924-1933)», εφ. Λημνιακή Φωνή, φ. 74 (16-12-1998) έως 78 (17-1-1999).
 Νίκου Βαγιάκου, «Σε ανάμνηση του Άγγελου», εφ. Λημνιακή Φωνή, φ. 341 (5/7/2004).
 Θεόδωρος Μπελίτσος, «Ιστορία του λημνιακού ποδοσφαίρου», εφ. Αθλητική Λέσβος, φ. 1 (15-3-2006) και εφ. Λημνιακό Βήμα, φ. 907 (24-3-2006), σ. 4.

Κατηγορία:Αθλητικοί σύλλογοι Λήμνου
Κατηγορία:Ιδρύσεις αθλητικών συλλόγων το 1932
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1932